City Power gaan niebetalers teikenCity Power is besig met ŉ aggressiewe veldtog om uitstaande skuld te verhaal van niebetalende verbruikers in Johannesburg. Die uitstaande skuld van niebetalende verbruikers, insluitend groot maatskappye, staatsdepartemente en gewone inwoners, beloop sowat R4,9 miljard. “Inkomsteverhaling het ŉ groot impak op die lewensvatbaarheid van ons onderneming en is ŉ fokusarea – elke sent tel!” het Lerato Setshedi, uitvoerende hoof van City Power, in ŉ verklaring gesê. “Sonder hierdie inkomste kan ons nie in die nodige infrastruktuur belê om ononderbroke kragvoorsiening te verseker nie.” City Power wil met sy veldtog verbruikers se gedrag verander. Meer as 37 000 rekeninge is agterstallig by die kragvoorsiener, waaronder 480 grootmaatverbruikers soos vervaardigers en myne, meer as 10 400 ondernemings en 104 staatsdepartemente, insluitend skole, hospitale en noodsaaklike dienste, en meer as 26 600 residensiële verbruikers. “Ons versoek verbruikers om vrywillig na vore te kom en hul skuld te delg of ŉ reëling te tref vir betaling,” het Setshedi bygevoeg. “Ons sal uitreik na verbruikers en met sakeforums en raadslede in gesprek tree oor die veldtog sodat hulle die verbintenis kan verstaan tussen inkomsteverhaling en die normalisering van dienste. As ons gedwing word om verbruikers se elektrisiteitstoevoer af te sny weens niebetaling, sal fooie gehef word om dit weer aan te sluit.” Die veldtog sal ook op onwettige verbindings fokus. Vir meer inligting hoe om ŉ agterstallige rekening te betaal of reëlings te tref om die betaling te maak, besoek Stad Johannesburg se webwerf.